Jy blaai in die argief vir taboewoorde.
Januarie 19, 2021 in Uncategorized
Merkers:bobbitt, hennie van deventer, koerante, melkbos, taboewoorde
Vrymoedigheid by koerante om vorige taboe-woorde stelselmatig in hul kolomme bestaansreg te gee, het as't ware 'n hupstoot gekry met die dure verlies van ene John Wayne Bobbitt in 1993. 'n Mens sou dit ook 'n mylpaal in joernalistieke openhartigheid kon noem.
Wat gebeur het, is genoeg om elke man koue rillings te gee. John se gade, Lorena, het naamlik in Manassas, Virginia, terwyl hy slaap, 'n vleismes gegryp en op zijn goeie Engels die "unkindest cut" toegedien. Morsaf. Die voorwerp van haar wrewel is daarna minagtend by haar motor se venster uitgewerp.
Haar woede is ontketen deur 'n beweerde seksuele aanranding vroeër die aand – iets wat in hul stormagtige huwelik van vier jaar glo meermale die vonke laat spat het. (Later darem weer aangewerk nadat sy in 'n bedagsame oomblik 911 gebel het. Die nooddienste het die afgesnyde orgaan met die nodige sorgsaamheid uit die veld herwin.)
Oor die sage het koerante wệreldwyd letterlik miljoene woorde geskryf. Die woord "penis" het oornag woerts van diskrete vermeldings in mediese rubrieke tot voorblad-respektabelheid gevorder. Die ontwikkelingsgang sluit woorde in soos "skaamdeel", "stuk van die onderlyf" en "deel van die anatomie".
Wat een bloeddorstige Eva darem nie met 'n skerp mes kan vermag nie!
Vir die hofsaak – met Lorena in die beskuldigdebank weens die diepe leed haar stomme eggenoot aangedoen – het meer as 30 media-organisasies, ook uit die buiteland, die "plattelandse hofsaak van die eeu" in Manassas bygewoon. "The case of the unkindest cut" was voorbladnuus.
Ná 'n daelange ontboeseming van die intiemste slaapkamersake is Lorena deur 'n jurie onskuldig bevind op grond van tydelike kranksinnigheid wat gelei het tot 'n onweerstaanbare impuls om haar man 'n seksuele bloedneus te gee, by wyse van spreke. Hy is in 'n ander verhoor op sy beurt onskuldig bevind aan verkragting.
Die twee – wat eers 'n stuk of vier jaar later finaal geskei is – is afsonderlik derduisende dollars aangebied deur TV-stasies, poniekoerante en tydskrifte wat tou gestaan het om hul kleurryke kooistories op te dis.
Die gesaghebbende New York Times het 'n volblad afgestaan aan die sensitiewe hegting, kompleet met diagramme. Die Washington Times het 'n spesiale bylae van 24 bladsye gepubliseer met die opskrif "The Bobbitts across America". Die kollig is laat val op al die Amerikaanse mans wat aan die hand van hul vroue of jaloerse minnaars sulke gewelddadige amputasies te beurt geval het.
Op een TV-kanaal kon kykers sien hoe 'n ingenome John die gehoor inlig dat sy aangewerkte bate hom nog beter bedeeld sou maak. Hy het gespog dat hy reeds 'n nuwe vriendin het, en foto's uit sy binnesak gehaal – nie van die vriendin nie. Meisies in die gehoor het geskreeu soos hulle lag.
Op 'n ander kanaal het die eksentrieke aanbieder verklap dat hy John byna $5 000 dollar aangebied het om uit te haal en te wys. John, 'n fris nagklub-uitsmyter met 'n seunsgesig, het ná oorweging die gulle aanbod van die hand gewys.Die opspraakwekkende verhoor het tot 'n hele nuwe bedryf gelei. T-hempies is verkoop met bewoordings soos "A cut above the rest", "Love hurts" and "Slice of life". Daarby was afbeeldings van 'n bebloede vleismes.
'n Restaurant naby die hof, The Courthouse Deli" het 'n spesiale middagete aangebied: 'n worsbroodjie van agt duim – die lengte van die lem! Bykomende kelners en kokke was nodig.
John, wat lank 'n soort sterstatus geniet het, het intussen in die tronk beland weens aanranding op 'n ander vrou. Ná sy vrylating het hy voortgegaan om geld uit sy ontbering te maak. Hy het o.m. in minstens twee pornoflieks gespeel. Hy het hom ook as 'n spreker van faam ontpop.
In New York was hy seremoniemeester by die bekendstelling van 'n sogenaamde "Bobbit penis protector". Dit is 'n kombuismesbestande toestel gemaak van 'n akrielmateriaal en sou, volgens aanspraak, die draer van 'n goeie nagrus verseker.